 ประกาศเทศบาลตำบลบางจาก

เรื่อง มาตรการส่งเสริมความโปร่งใสในการจัดซื้อจัดจ้าง

---------------------------------

เพื่อให้การบริหารราชการของเทศบาลตำบลบางจากเป็นไปตามหลักธรรมาภิบาลมีความโปร่งใส ตรวจสอบได้ ตลอดจนสอดคล้องกับยุทธศาสตร์ชาติว่าด้วยการป้องกันและปราบปรามการทุจริตและนโยบายของรัฐบาล เทศบาลตำบลบางจากจึงได้กำหนดมาตรการส่งเสริมความโปร่งใสในการจัดซื้อจัดจ้าง ดังนี้

1. ให้เจ้าหน้าที่ของเทศบาลตำบลบางจากซึ่งปฏิบัติหน้าที่เกี่ยวกับการจัดซื้อจัดจ้างดำเนินการเผยแพร่แผนการจัดซื้อจัดจ้างให้เป็นไปตามพระราชบัญญัติการจัดซื้อจัดจ้างและการบริหารพัสดุภาครัฐ

พ.ศ. 2560 และระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560

2.ให้เจ้าหน้าที่ของเทศบาลตำบลบางจากซึ่งปฏิบัติหน้าที่เกี่ยวกับการจัดซื้อจัดจ้างดำเนินการบันทึกรายละเอียด วิธีการ และขั้นตอนการจัดซื้อจัดจ้างและการบริหารพัสดุภาครัฐ ให้เป็นไปตามขั้นตอนของระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 โดยดำเนินการในระบบเครือข่ายสารสนเทศของกรมบัญชีกลางผ่านทางระบบจัดซื้อจัดจ้างภาครัฐด้วยอิเล็กทรอนิกส์ (Electronic Government Procurement e-GP) ตามวิธีการที่กรมบัญชีกลางกำหนดแต่ละขั้นตอน ดังนี้

(1) จัดทำแผนการจัดซื้อจัดจ้าง

(2) ทำรายงานขอซื้อหรือขอจ้าง

(3) ดำเนินการจัดหา

(4) ขออนุมัติสั่งซื้อหรือจ้าง

(5) การทำสัญญา

(6) การบริหารสัญญา

(7) การควบคุมและการจำหน่าย

3. ห้ามมิให้เจ้าหน้าที่ของเทศบาลตำบลบางจากซึ่งปฏิบัติหน้าที่เกี่ยวกับการจัดซื้อจัดจ้าง เข้าไปมีส่วนได้ส่วนเสียกับผู้ยื่นข้อเสนอหรือคู่สัญญาของเทศบาลตำบลบางจากและให้คณะกรรมการต่าง ๆ ที่ได้รับการแต่งตั้งให้มีหน้าที่รับผิดชอบเกี่ยวกับการจัดซื้อจัดจ้างจะต้องให้คำรับรองเป็นหนังสือว่าจะไม่เข้าไปมีส่วนเสียกับผู้ยื่นข้อเสนอหรือคู่สัญญาของเทศบาลตำบลบางจาก

4. ห้ามมิให้เจ้าหน้าที่ของเทศบาลตำบลบางจากซึ่งปฏิบัติหน้าที่เกี่ยวกับการจัดซื้อจัดจ้าง ยอมให้ผู้อื่นอาศัยหน้าที่ของตนหาประโยชน์จากการจัดซื้อจัดจ้างกับเทศบาลตำบลบางจาก

5. ให้หัวหน้าหน่วยงาน กำกับ ดูแล การปฏิบัติหน้าที่ของเจ้าหน้าที่ผู้ใต้บังคับบัญชาซึ่งปฏิบัติหน้าที่เกี่ยวกับการจัดซื้อจัดจ้างให้เป็นไปด้วยความเรียบร้อย กรณีปล่อยปละละเลยให้ถือเป็นความผิดทางวินัย

6. ให้กองคลัง ติดตามความก้าวหน้าการดำเนินการต่าง ๆ และรายงานผลการดำเนินการตามมาตรการส่งเสริมความโปร่งใสในการจัดซื้อจัดจ้าง ต่อนายกเทศมนตรีตำบลบางจากทราบปีละ 2 ครั้ง ภายในเดือนเมษายนและเดือนตุลาคมของทุกปี

ประกาศ ณ วันที่ 10 มกราคม พ.ศ. 2562

โสภิต ชูพงศ์

(นายโสภิต ชูพงศ์)

นายกเทศมนตรีตำบลบางจาก